Document ID: 32012D0254

ΑΠΌΦΑΣΗ ΤΗΣ ΕΠΙΤΡΟΠΉΣ
της 10ης Μαΐου 2012
για τη μη καταχώριση του dichlorvos για τον τύπο προϊόντων 18 στο παράρτημα I, ΙΑ ή ΙΒ της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά
[κοινοποιηθείσα υπό τον αριθμό C(2012) 3016]
(Κείμενο που παρουσιάζει ενδιαφέρον για τον ΕΟΧ)
(2012/254/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (1), και ιδίως το άρθρο 16 παράγραφος 2 δεύτερο εδάφιο,
Εκτιμώντας τα ακόλουθα:
(1)
Με τον κανονισμό (ΕΚ) αριθ. 1451/2007 της Επιτροπής, της 4ης Δεκεμβρίου 2007, σχετικά με τη δεύτερη φάση του δεκαετούς προγράμματος εργασιών που αναφέρεται στο άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά (2) θεσπίστηκε κατάλογος δραστικών ουσιών που πρέπει να αξιολογηθούν με σκοπό την ενδεχόμενη καταχώρισή τους στο παράρτημα I, IA ή IB της οδηγίας 98/8/ΕΚ. Ο εν λόγω κατάλογος περιλαμβάνει την ουσία dichlorvos.
(2)
Σύμφωνα με τον κανονισμό (ΕΚ) αριθ. 1451/2007, το dichlorvos (αριθ. CAS 62-73-7· ΕΚ αριθ. 200-547-7), αξιολογήθηκε σύμφωνα με το άρθρο 11 παράγραφος 2 της οδηγίας 98/8/ΕΚ για χρήση στον τύπο προϊόντων 18, εντομοκτόνα, ακαρεοκτόνα και προϊόντα για τον έλεγχο άλλων αρθροπόδων, που ορίζεται στο παράρτημα V της ίδιας οδηγίας.
(3)
Ως κράτος μέλος εισηγητής ορίστηκε η Ιταλία, η οποία, στις 20 Νοεμβρίου 2007, υπέβαλε στην Επιτροπή την έκθεση της αρμόδιας αρχής, συνοδευόμενη από σύσταση, σύμφωνα με το άρθρο 14 παράγραφοι 4 και 6 του κανονισμού (ΕΚ) αριθ. 1451/2007.
(4)
Τα κράτη μέλη και η Επιτροπή εξέτασαν την έκθεση της αρμόδιας αρχής. Σύμφωνα με το άρθρο 15 παράγραφος 4 του κανονισμού (ΕΚ) αριθ. 1451/2007, οι διαπιστώσεις της εξέτασης ενσωματώθηκαν σε έκθεση αξιολόγησης στις 9 Δεκεμβρίου 2011, στο πλαίσιο της μόνιμης επιτροπής για τα βιοκτόνα προϊόντα.
(5)
Από τη διενεργηθείσα αξιολόγηση συνάγεται ότι τα βιοκτόνα που χρησιμοποιούνται ως εντομοκτόνα, ακαρεοκτόνα ή για τον έλεγχο άλλων αρθροπόδων και περιέχουν dichlorvos δεν αναμένεται να ικανοποιούν τις απαιτήσεις του άρθρου 5 της οδηγίας 98/8/ΕΚ. Από τα σενάρια που αξιολογήθηκαν στο πλαίσιο της εκτίμησης του κινδύνου για την υγεία του ανθρώπου, καθώς και για το περιβάλλον, προέκυψε η ύπαρξη δυνητικού και μη αποδεκτού κινδύνου. Επομένως δεν ενδείκνυται η καταχώριση του dichlorvos στο παράρτημα I ή IA ή IB της οδηγίας 98/8/ΕΚ για χρήση στον τύπο προϊόντων 18.
(6)
Για λόγους ασφάλειας δικαίου, η ημερομηνία από την οποία βιοκτόνα του τύπου προϊόντων 18 που περιέχουν dichlorvos δεν πρέπει πλέον να διατίθενται στην αγορά πρέπει να καθορίζεται συνεκτιμώντας τόσο τις μη αποδεκτές συνέπειες των εν λόγω προϊόντων, όσο και τις θεμιτές προσδοκίες των κατασκευαστών των εν λόγω προϊόντων.
(7)
Τα μέτρα που προβλέπονται από την παρούσα απόφαση είναι σύμφωνα με τη γνώμη της μόνιμης επιτροπής για τα βιοκτόνα προϊόντα,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το Dichlorvos (αριθ. CAS 62-73-7, αριθ. ΕΚ 200-547-7) δεν καταχωρίζεται στο παράρτημα I, ΙΑ ή ΙΒ της οδηγίας 98/8/ΕΚ για τον τύπο προϊόντων 18.
Άρθρο 2
Για τους σκοπούς του άρθρου 4 παράγραφος 2 του κανονισμού (ΕΚ) αριθ. 1451/2007, τα βιοκτόνα του τύπου προϊόντων 18 που περιέχουν Dichlorvos δεν διατίθενται πλέον στην αγορά, με ισχύ από την 1η Νοεμβρίου 2012.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 10 Μαΐου 2012.

Labels: 3
6